KOMISIJOS REGLAMENTAS (EB) Nr. 1558/2005
2005 m. rugsėjo 23 d.
iš dalies keičiantis Reglamentą (EB) Nr. 1839/95, nustatantį išsamias tarifinių kvotų taikymo kukurūzų bei sorgų importui į Ispaniją ir kukurūzų importui į Portugaliją taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų sektoriaus rinkos organizavimo (1), ypač į jo 12 straipsnio 1 dalį,
kadangi:
(1)
Remiantis Susitarimu dėl žemės ūkio (2), sudarytu daugiašalių derybų dėl prekybos Urugvajaus raunde, Bendrija įsipareigojo nuo 1995-1996 prekybos metų atidaryti 500 000 tonų kukurūzų importo į Portugaliją kvotą ir 2 mln. tonų kukurūzų ir 300 000 tonų sorgų importo į Ispaniją kvotą.
(2)
Šių kvotų administravimo sąlygos yra nustatytos Komisijos reglamentu (EB) Nr. 1839/95 (3). Atsižvelgiant į patirtį, įgytą taikant šį reglamentą, būtina supaprastinti ir aiškiau apibrėžti nagrinėtų kvotų administravimą.
(3)
Bendrijos ūkio subjektai turi būti suinteresuoti užtikrinti, kad į Bendrijos rinką būtų tiekiamas pakankamas kiekis svarstomų produktų stabiliomis kainomis, siekiant išvengti nereikalingos per didelės rizikos ar netgi rinkos trikdymų dėl didelių kainų pokyčių. Komisija, atsižvelgdama į pokyčius tarptautinėse rinkose, tiekimo sąlygas Ispanijoje ir Portugalijoje bei Bendrijos tarptautinius įsipareigojimus, turėtų nuspręsti, ar reikia sumažinti 1996 m. birželio 28 d. Komisijos reglamentu (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų srityje) (4) nustatytus taikomus importo muitus, siekiant užtikrinti, kad būtų panaudotos svarstomų produktų importo kvotų.
(4)
Todėl Reglamentas (EB) Nr. 1839/95 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1839/95 4 straipsnis pakeičiamas taip:
„4 straipsnis
Pagal 1 straipsnyje nurodyto dydžio kvotas į Ispaniją ir Portugaliją importuojama taikant 5 straipsnyje numatytą importo muito sumažinimo sistemą arba tiesiogiai perkant pasaulinėje rinkoje.“.
2 straipsnis
Reglamento (EB) Nr. 1839/95 5 straipsnio 1 ir 2 dalys pakeičiamos taip:
„1. Nepažeidžiant 14 straipsnio, importuojant kukurūzus ir sorgus į Ispaniją ir kukurūzus į Portugaliją ir neviršijant 1 straipsnyje apibrėžto kiekio, taikomas Reglamentu (EB) Nr. 1249/96 nustatyto importo muito mažinimas.
1a. Komisija, atsižvelgdama į egzistuojančias rinkos sąlygas, nusprendžia, ar taikyti 1 dalyje numatytą sumažinimą siekiant užtikrinti, kad būtų panaudotos importo kvotų.
2. Jeigu Komisija nusprendžia taikyti tokį sumažinimą, mažinimo dydis nustatomas fiksuotai arba konkurso tvarka. Jis turi būti toks, kad Ispanijos ir Portugalijos rinkos nebūtų sutrikdytos dėl importo į šias šalis ir būtų importuojamas tik 1 straipsnyje nurodytas kiekis.“.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 23 d.